Kokina
Kokina arba Erenkiojus (gr. Κόκκινα; turk. Erenköy, Koççina) – vietovė šiaurės vakarų Kipre, Tilirijos (turkiškai Dilirgos) regione. Faktiškai valdo Turkų Kipras, tuo pačiu Kokina yra Guzeljurto apygardos eksklavas. Kokina nuo pagrindinės Šiaurės Kipro teritorijos yra nutolusi keletą kilometrų. Kokiną supa kalnuota teritorija, šiauriniame šone yra Morfu įlanka. Bent jau nuo XX a. pradžios Kokinoje gyveno beveik išimtinai Kipro turkai, kurie Kipro konflikto metu buvo priversti persikelti į kitas Šiaurės Kipro dalis. Šiuo metu teritorija naudojama išskirtinai kariniams tikslams. Iš trijų pusių šią Šiaurės Kipro Turkų Respublikos teritoriją supa JT taikdarių pajėgų Kipre (UNFICYP) stebima buferinė zona. Kokina turi simbolinę reikšmę Kipro turkams dėl 1964 m. rugpjūčio įvykių (Tilirijos mūšis). 1976 m. visi Kokinos gyventojai buvo perkelti į Džialousą, nuo to laiko eksklave yra tik Turkijos ginkluotojų pajėgų karinė bazė.